Shayx Muhammad Sodiq Muhammad Yusuf hazratlarining janozasida 200 000 kishi qatnashgani xabar qilindi

Shayx Muhammad Sodiq Muhammad Yusuf hazratlarini so‘nggi manzilga kuzatish marosimi Toshkent shahrining Ko‘kcha dahasi, “Shayx Zayniddin” jome’ masjidida o‘tkazildi. Janoza marosimida respublikamizning turli viloyatlari va boshqa yurtlardan tashrif buyurgan taxminan 200 000 kishi ishtirok etdi, deb xabar bermoqda “Info.islom.uz”.

Janoza namoziga tashrif buyurganlar safi jome’ masjididan tashqariga chiqib, 1 kilometrgacha cho‘zilgan. Ziyoratchilar zichligidan yelkaga sajda qilindi.
Peshin namozidan so‘ng, O‘zbekiston musulmonlari idorasi raisi, muftiy Usmonxon Alimov hamdardlik izhor qilib, Shayx hazratlarining qilgan ishlari haqida nutq so‘zladi. Janoza namozini Shayx hazratlarining o‘g‘li Ismoilxon Muhammad Yusuf ado etdi.
Butun dunyo bo‘ylab Shayx hazratlari haqiga 300 dan ortiq xatmi Qur’onlar qilingani ma’lum qilindi. Shayx Muhammad Sodiq Muhammad Yusuf hazratlari “Shayx Zayniddin” qabristoniga dafn etildi.